কমিটির এক সদস্য জানান, তদন্তে তারা পেয়েছেন যে, এ বছর এসএসসি পরীক্ষা শুরুর কয়েকদিন আগে থেকেই ফেসবুক, মেসেঞ্জার, হোয়াটসঅ্যাপ, ভাইবার, ইমোসহ বিভিন্ন সামাজিক যোগাযোগ মাধ্যমে প্রশ্ন ফাঁসের বিজ্ঞাপন প্রচার করা হচ্ছিল। এসএসসির প্রশ্ন ফাঁসের শতভাগ নিশ্চয়তা ছিল কোনো কোনো মাধ্যমে। এর মধ্যে কয়েকটি লিঙ্ক অনুসন্ধান করে কমিটি দেখেছে, আগে আপলোড করা প্রশ্নের সঙ্গে মূল প্রশ্নপত্রের মিল নেই। তবে কয়েকটিতে শেয়ার করা প্রশ্নের সঙ্গে মূল প্রশ্নের মিল থাকলেও সেগুলোয় ‘সময় কারসাজি’ করা হয়েছে। এর ফলে পরে প্রশ্ন আপলোড করলেও আগের সময় দেখানো হয়েছে। বাণিজ্যিক উদ্দেশ্যে কিছু গ্রুপ খোলা হয়েছে। তারাই আসল কিংবা ভুয়া প্রশ্ন সামাজিক যোগাযোগ মাধ্যমে আপলোড করেছে। আইনশৃঙ্খলা রক্ষাকারী বাহিনীর পক্ষ থেকে আটককৃত অভিযুক্ত ব্যক্তিদের কাছ থেকে প্রশ্ন ফাঁস হয়েছে মর্মে অবহিত করা হয়েছে। তবে ওইসব প্রশ্ন ক্লোজ গ্রুপে শেয়ার করা হয়েছে পরীক্ষার ৩০ মিনিট থেকে এক ঘণ্টা আগে।